**Important de reţinut**

*Chlamydia trachomatis* este un microorganism ce poate determina o infecţie transmisibilă pe cale sexuală.

Se poate transmite uşor de la o persoană la alta în timpul actului sexual, inclusiv prin contact sexual oral.

În mod frecvent afecţiunea nu este manifestă (nu apar semne sau simptome ale bolii).

Tratamentul este simplu.

Daca infecţia cu *Chlamydia trachomatis* nu este tratată sau este incorect tratată, pot apărea probleme de sănătate pe termen lung.

Vă puteţi proteja folosind ÎNTOTDEAUNA prezervativul atunci când faceţi sex.

**Ce este *Chlamydia trachomatis*?**

Infecţia cu bacteria *Chlamydia trachomatis* se poate transmite prin contact sexual.

**Cum se poate transmite infecţia cu *Chlamydia trachomatis*?**

* Infecţia cu *Chlamydia trachomatis* se poate dobândi prin contact sexual cu o persoană care este infectată cu *Chlamydia trachomatis*. Poate fi un contact vaginal, oral sau anal.
* Infecţia este mai frecventă la persoanele tinere, persoanele care işi schimbă frecvent partenerul sexual şi persoanele care nu folosesc prezervativul în timpul relaţiilor sexuale.
* Chiar dacă infecţia cu Chlamydia trachomatis s-a mai produs la un moment dat, reinfecţia este posibilă.

**Care sunt simptomele infecției cu *Chlamydia trachomatis*?**

Mai mult de 70% dintre femeile şi 50% dintre bărbaţii care sunt infectaţi cu Chlamydia trachomatis nu au niciun simptom genital atunci când sunt infectaţi. Infecţia de la nivelul gâtului sau de la nivelul rectului nu determină de obicei niciun simptom.

* Cele mai frecvente simptome la femei sunt
  + modificarea culorii, mirosului sau cantităţii secreţiei vaginale;
  + sângerări între menstruații sau menstruații mai abundente
  + sângerări după actul sexual
  + usturime la urinare
  + poate apărea durere sau disconfort în abdomenul inferior
* Cele mai frecvente simptome la bărbați sunt
  + Usturime la urinare
  + Secreție la nivelul orificiului uretral
  + Poate exista durere sau disconfort la nivelul testiculelor

**Sunt necesare anumite teste de laborator?**

* Da, se prelevează o probă din secreţia de la nivelul zonei genitale pentru stabilirea diagnosticului. În anumite cazuri se poate utiliza un test de urină.
* Dacă pacientul crede că a avut contact cu o persoană infectată cu Chlamydia trachomatis sau cu alte infecţii transmisibile sexual sau dacă are simptome care ar putea fi date de infecţia cu *Chlamydia trachomatis*, ar trebui să fie consultat de către medicul de familie sau de medicul dermato-venerolog
* Medicul sau asistenta va recolta o probă de secreţie de la nivelul penisului, vaginului sau colului uterin şi o va trimite la laborator, unde se va face testul pentru *Chlamydia trachomatis*. Dacă pacientul a avut contact sexual oral sau anal, ar trebui să informeze medicul de acest lucru, pentru că doctorul ar trebui să recolteze probe şi de la nivelul gâtului sau anusului. În unele locuri, poate fi disponibilă autorecoltarea.
* Dacă infecţia cu *Chlamydia trachomatis* este prezentă, pacientul ar trebui să fie testat şi pentru alte boli cu transmitere sexuală cum ar fi infecţia HIV, sifilis, hepatita B şi gonoree pentru că ar putea avea mai multe infecţii în acelaşi timp.

**Care este tratamentul pentru infectia cu *Chlamydia trachomatis*?**

* Este important să se efectueze tratamentul pentru infecţia cu Chlamydia trachomatis cât mai repede posibil, întrucât infecţia netratată poate produce complicaţii şi probleme de sănătate serioase.
* Infectia cu Chlamydia trachomatis este tratată cu antibiotice sub formă de tablete, de obicei azitromicină sau doxiciclină

**Contactul sexual la pacienţii cu infecţie cu *Chlamydia trachomatis***

* Se recomandă evitarea oricărui contact sexual, inclusiv cu prezervativ, până ce pacientul şi partenerul/partenera termină tot tratamentul şi manifestările bolii au dispărut.

**Care sunt complicaţiile care pot apărea după infectia cu *Chlamydia trachomatis*?**

* Este puţin probabil să apară complicaţii sau probleme de sănătate dacă infecţia este tratată rapid. Netratată, infecţia cu *Chlamydia trachomatis* poate cauza probleme serioase.
* Femeile pot dezvolta boală inflamatorie pelvină. Aceasta se poate manifesta ca durere abdominală sau pelvină. De asemenea poate duce la infertilitate şi sarcină ectopică (o afecţiune în care fătul se formează în afara uterului). Bărbaţii pot dezvolta o infecţie dureroasă a testiculelor.
* În rare cazuri, infecţia cu *Chlamydia trachomatis* se poate asocia cu artrită (inflamarea articulaţiilor) şi inflamarea ochilor, mai frecvent în cazul persoanelor de sex masculin.

**Infecţia cu Chlamydia trachomatis şi sarcina**

* Dacă infecţia este prezentă, ea poate fi transmisă de la pacientă la făt în timpul naşterii. Aceasta poate determina la copil o infecţie la nivelul ochilor (conjunctivită) sau o infecţie a plămânilor.

**Anunţul partenerului/partenerei**

* Conform legislaţiei în vigoare este esenţial ca partenerul/partenera sexual(ă) actual(ă) şi toţi partenerii/partenerele sexuale avute în timpul ultimelor două luni să fie informate / informaţi despre infecţia existentă şi să fie testate/testaţi şi tratate/trataţi.
* Această acţiune este necesară pentru ca pacientul să nu se reinfecteze şi de asemenea pentru ca partenerele/partenerii pacientului să nu dezvolte complicaţii.

**Ajutor sau alte informații**

* Dacă se suspectează o infecţie cu *Chlamydia trachomatis* sau alte infecţii transmisibile sexual, se recomandă adresarea către medicul de familie sau un medic dermatovenerolog.

Versiunea în limba română - Clinica 2 Dermatologie – Spitalul Clinic Colentina

Dr. Catalina Iuganu

Dr. Constantin Stoian

Dr. Alexandra-Irina Butacu

Dr. Andrei Tanasov

Prof. Dr. George-Sorin Ţiplica